钦定古今图书集成/明伦汇编/氏族典/第376卷 > 《董氏族谱序》明·李梦阳
## 钦定古今图书集成/明伦汇编/氏族典/第376卷 > 《董氏族谱序》明·李梦阳

嘉靖五年，董大夫来参河藩之议，李子获观于其谱，
而语人曰：“董氏知家政乎？吾于其谱见也。”居无几，大
夫罢归，即其邑之东，构东楼，辟书院，群族子弟诲焉，
凡言之谱者，罔不行之家也。李子闻之，又语人曰：“甚
哉，董大夫，似君陈也，吾于其家之政知之也。夫自《大
学》之教衰，士不由齐而求之治，是故仕也，有不官政”
者矣，矧家之能政也，其罢也，有不身谋者矣。矧家之
政行也，是以夫子忧焉，曰：“是亦为政，奚其为为政？”夫
是言也，谁不之知也，然未之有行。何也？其所厚者薄，
未有不薄者也。又其身官焉已耳，罢则无所于归也。
夫董大夫者，簿省之佐耳，固非崇爵丰禄人也。其仕
也，念念其族，而其罢也，群而诲焉，政不究于官而行
于家，斯岂忘本务末者伦邪？持之而靡懈，久之而有
成，非仲尼之徒而获《大学》之旨，能若是邪？予故曰：“甚
哉！董之政似君陈也。”以其知本也，于其谱而知之也。